Syyttäjä päätti lopettaa hänen syyttäjäkollegaansa kohdistuneen virkarikostutkinnan.

Kihlakunnansyyttäjä Krista Soukola selvisi syytteittä esitutkinnan epäonnistumisesta. MATTI MATIKAINEN

Itä-Uudenmaan kihlakunnansyyttäjä Krista Soukola selvisi ilman oikeudellisia seuraamuksia johtamansa virkarikostutkinnan epäonnistumisesta.

Soukolan epäiltiin syyllistyneen virkarikokseen jättäessään vanhenemaan Tullin ylitarkastajaan kohdistuneet virkarikosepäilyt. Tulli oli tehnyt ylitarkastajastaan tutkintapyynnön syyskuussa 2013. Sen havaintojen mukaan mies oli hoitanut täysin leväperäisesti puhelinkuuntelut johtamissaan rikostutkinnoissa.

Tuli kiire

Esimerkiksi huumerikoksista edelleenkin vankeudessa istuvan miehen puheluista löytyi tallenteita sadoista salakuunteluista, joita Tulli ei missään tapauksessa olisi saanut tehdä. Pitkälti toistasataa niistä oli epäillyn keskusteluja avustajansa kanssa.

Valtakunnansyyttäjänvirasto jätti asian saman tien Soukolalle, jotta tämä päättäisi mahdollisen esitutkinnan aloittamisesta. Paperit lojuivat kuitenkin Soukolan pöydällä peräti vuoden päivät, ennen kuin hän päätti käynnistää virkarikostutkinnan. Päätöksen Soukola teki vasta sen jälkeen, kun epäilty tulliylitarkastaja oli kieltäytynyt antamasta asiasta selvitystä.

Soukolan vaatima telepakkokeinoaineisto saatiin Tullista vihdoin huhtikuussa 2015. Tässä vaiheessa oli kuitenkin enää kuukausi aikaa varsinaiselle tutkinnalle ja syytteen nostamiselle. Soukola nosti kädet pystyyn ja esitti esitutkinnan rajoittamista eli tutkinnan lopettamista. Salpausselän kihlakunnansyyttäjä Pasi Pälsi hyväksyi esityksen.

”Ei rikosta”

Iltalehden tietojen mukaan runsaat puolentoista vuotta kestäneen esitutkinnan aikana ei käytännössä tehty mitään muuta kuin pyydettiin epäillyltä hänen omaa selvitystään. Kun sitä ei saatu, pyydettiin Tullilta kyseiset telepakkokeinojen tiedot. Mitään tutkintasuunnitelmaa ei koko aikana tehty, eikä ketään kuulusteltu.

Epäonnistunut tutkinta johti siihen, että tämän vuoden tammikuussa Soukola joutui itse rikostutkinnan kohteeksi. Häntä kuulusteltiin epäiltynä virkavelvollisuuden rikkomisesta.

Soukola selitti esitutkinnan viivästymistä muun muassa meneillään olleella Aarnio-vyyhdin tutkinnalla, joka vei hänen aikansa. Länsi-Suomen johtava kihlakunnansyyttäjä Harri Lindberg tyytyi tähän.

– On varsin todennäköistä, että syyttäjä tulisi jättämään teosta syytteen nostamatta, koska kokonaisuutena arvioiden vähäinen virkavelvollisuuden rikkominen ei täytä rikoksen tunnusmerkistöä, Lindberg perusteli.

Kova arvostelu

Ainoa seuraus, mikä Suomen suurimmaksi luonnehditun salakuunteluvyyhdin tutkinnan tyrimisestä koitui, oli rikosoikeuden professorin Matti Tolvasen voimakas arvostelu Iltalehdessä viime joulukuussa.

– Tällainen vie esitutkinnalta kaiken uskottavuuden, Tolvanen totesi Soukolan toiminnasta.